Алфред дьо Мюсе
Помни!

Превод от френски: Гео Милев, 1922

chitanka.info

Спомни си, когато Зората свенлива

разтваря пред Слънцето своя дворец;

спомни си, когато нощта мълчалива

мечтателно бди в среброзвезден венец.

Зове ли те радост и твойта гръд тръпне,

сън в здрача вечерни ли ти шъпне —

чуй там, зад гори, равнини,

глас таен как тихо звъни:

Помни!

Спомни си, когато съдбата жестока

навеки един ни от друг раздели,

и дълго, в изгнание, мъка дълбока

разкъсва сърцето, което боли, —

спомни мойта скръбна любов, мойто сетно прости!

Що значат раздала и време, когато любов в нас пламти?

Додето в гърди ми сърцето звъни,

то ще ти казва през всичките дни:

Помни!

Спомни си, когато под хладната пръст

в сън вечен сърцето ще спи разломено;

Спомни си, когато съгледаш смутена

моя гроб, скрит в треви и цветя околвръст.

Не ще те аз повече видя; но мойта безсмъртна

душа пак ще бъде при тебе, незрима, безплътна.

Чуй, как из далечни страни

глас таен сред мрака звъни;

Помни!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.